Az **Electro-Coord Magyarország Nonprofit Kft**. (székhely: 1132 Budapest, Váci út 12., I/1., cégjegyzékszám: 01-09-918085, adószám: 22102227-2-41) az alább részletezett feltételek mellett árajánlat kéréssel fordul Önökhöz:

**Árajánlat kérés**

Az ajánlatkérés tárgya:

***Az izzó- és lámpa hulladékok, mint az elektromos és elektronikai berendezések alkategória hulladékainak szelektív gyűjtésével kapcsolatos társadalmi tudatosság növelése érdekében marketing, PR és online média kampány megvalósítása.***

A kampányt Magyarország teljes területét megcélozva kell elvégezni. Kiemelt szerepet kell szánni a villanyszerelőknek és azon kereskedelmi egyégeknek, ahol az izzó és lámpahulladék begyűjtőpontok vannak.

A kampány tervezett megvalósítása: 2017. július 1- 2017 szeptember 30.

A kampányban az alábbi edukációs célokat kell kitűzni:

• Az izzó-, lámpa- és fénycső hulladék az elektromos és elektronikai hulladékok egyik speciális válfaja, melyeket elkülönítetten kell gyűjteni.

• A begyűjtésre külön rendszer áll rendelkezésre, mely a következő gyűjtőpontokból áll:

- boltok, üzletek,

- hulladékudvarok,

- e-hulladék és/vagy veszélyes hulladék begyűjtő akciók, napok.

• A világítástechnikai hulladékok környezeti veszélyessége abban áll, hogy kis mennyiségben ugyan, de higanyt tartalmaznak. A higany veszélyes hulladék, ezért el kell kerülni, hogy azokat a kommunális hulladékkal, vagy az elektromos-, elektronikai hulladékokkal együtt gyűjtsük.

• A begyűjtött világítástechnikai hulladékok újrahasznosításra kerülnek. A visszanyert másodlagos nyersanyagok magas százalékban segítik az ipari termelést.

• A meghatározott célcsoportok számára eltérő kommunikációs eszközök, hangvétel szükséges a hatékony és eredményes kommunikáció érdekében.

A kampány keretében az alábbi célokat kell elérni:

1. Az alábbi célcsoportok informálása és részvételének növelése a fénycső-hulladék szelektív gyűjtése tekintetében

- villanyszerelők,

- központi és helyi hatóságok (pl.: polgármesterek, helyi önkormányzati képviselők, tisztviselők környezetvédelmi hatóságok munkatársai stb.),

- az üzleti élet szereplői (pl.: felső vezetők, környezetvédelmi szakemberek stb.),

- a nemzeti és a helyi média képviselői,

- iskolások, diákok,

- civilszervezetek képviselői,

- lakosság.

2. A figyelem ráirányítása a világítástechnikai hulladékok szelektív gyűjtésének fontosságára.

3. Az ország meghatározó lámpa hulladék begyűjtést és hasznosítást közvetítő szervezetként fordítsunk figyelmet arra, hogy a mezőkovácsházai üzem környezetében élőket tájékoztatjuk az üzem működéséről, és lehetőséget biztosítunk az érdeklődőknek az ipar és a környezet fenntartható kapcsolatának bemutatására.

4. Kampány értékelő jelentés készítése, melyben be kell mutatni

- a kampányal kapcsolatos eseményeket,

- értékelni az alkalmazott begyűjtési gyakorlatot,

- a kampány eseményeit.

Az értékelő jelentést havonta kell a hónapot követő 10 napon belül kell elkészíteni. Az utólagos értékelő jelentésekben a mérési adatok közlésével be kell mutatni az adott területen a környezetvédelemmel kapcsolatos tudatosságnövelés eredményességét.

5. A nyertes ajánlattevőnek kell a kampánnyal kapcsolatos minden engedélyt beszereznie (önkormányzati-, áruházi, iskolai, stb. engedélyek, hozzájárulások), neki kell megteremtenie minden személyi és tárgyi feltételt ( pl. hostess, irányító szakember) tekintetében.

A fenti feladatok elvégzésére ajánlatkérőnek 20.000.000.- Ft áll rendelkezésére. Az összeg az általános forgalmi adót nem tartalmazza.

Ajánlatkérő neve: Electro-Coord Magyarország Nonprofit Kft.

Ajánlatkérő címe: 1132 Budapest, Váci út 12., I. emelet 1.

Ajánlatkérő telefonszáma: +36 1 224-7730

Ajánlatkérő e-mail címe: [b.kovacs@electro-coord.hu](mailto:b.kovacs@electro-coord.hu)

Beszerzés tárgya, mennyisége:

Vállalkozási szerződés kötése az Electro-Coord Magyarország Nonprofit Kft. tevékenységi körébe tartozó izzó- és lámpa hulladékok, mint az elektromos és elektronikai berendezések alkategória hulladékainak szelektív gyűjtésével kapcsolatos társadalmi tudatosság növelése érdekében marketing, PR és online média kampány lefolytatása céljából.

A beszerzés leírása:

A tárgyban leírt kommunikációhoz kapcsolódó marketing, PR és online kampány feladatainak határidőre és szakszerűen történő ellátása: kreatív és PR és online koncepció kidolgozása, tervezése, lebonyolítása, koncepcióhoz illeszkedően kreatív anyagok gyártása, média felületek foglalása és vásárlása, grafikai tervezés.

A szerződés teljesítésének megkezdése: 2017. július 1.,

befejezése: 2017. szeptember 30.

Vállalkozó feladatai:

Vállalkozó feladata az Electro-Coord Magyarország Nonprofit Kft.-t népszerűsítő reklám- és médiakampány tervezése és lebonyolítása, a legkorszerűbb technológiák (posztmodern marketing) kipróbálása, az ismertség növelése és mérése, annak megállapítása, hogy az új technológiák és eszközök hogyan befolyásolják a kialakított benyomást, hírnevet.

A szerződés időtartama alatt Vállalkozó az alábbi feladatokat köteles ellátni:

1. Kreatív stratégia és tervezés

Vállalkozó felel az új weboldalhoz kapcsolódó kreatív stratégiáért és tervezésért.

2. Gyártási, gyártás-előkészítési feladatok

Vállalkozó felel a kommunikációs kampányainak gyártási, gyártás-előkészítési feladataiért.

3. PR és On-line feladatok

Vállalkozó felel a széles körű megismertetését célzó PR és on-line feladatok ellátásáért.

4. POS anyagok gyártatása és szétosztása

Az ajánlatban kérjük fentieket kibontani és az ajánlattevő tervét részletezni.

Teljesítés:

A feladatok teljesítéséről a Vállalkozó havonta, a tárgyhót követő 15 (tizenöt) napon belül köteles a Megrendelőnek írásban beszámolni. A Megrendelő a tárgyhóban teljesített feladatok teljesítésének elismeréséről vagy az elismerés megtagadásáról legkésőbb a Vállalkozó teljesítéséről szóló írásbeli beszámoló kézhezvételétől számított 15 (tizenöt) napon belül írásban nyilatkozik.

Az ajánlati ár meghatározásával szembeni követelmények:

Az ellenszolgáltatás összegét az Ajánlattevőnek nettó Ft + ÁFA-ban kell megadnia a jelen felhíváshoz csatolt „ Az ajánlatot ismertető lapon” feltüntetettek szerint. A díjnak tartalmaznia kell az Ajánlattevő összes díját, költségét. Ajánlattevő utóbb semmilyen jogcímen nem számolhat el további díjat.

Továbbá az ajánlattevőt terheli az ajánlata kidolgozásával, illetve a részvételével kapcsolatban felmerülő összes költség, függetlenül az ajánlat érvényességétől, illetve eredményességétől.

Az összességében legelőnyösebb ajánlatot az alábbiak szerint kell meghatározni:

Az értékelést az alábbiakban megadott részszempontok szerint kell megkezdeni (a részszempontokat súlyozással kell megadni)

Szempont Súlyszám

A szakmai ajánlat minősége, kreativitása, gazdaságossága 60

Ellenszolgáltatás mértéke Ft 20

Az elérni vállalt villanyszerelők száma 10

Az együttműködésben részt vevő szervezetek száma 10

**Az ajánlattételi határidő**

**2017. június 15., 14:00**

Az összességében legelőnyösebb ajánlat kiválasztásának bírálati szempontja esetén az ajánlatok részszempontok szerinti tartalmi elemeinek értékelése során adható pontszám alsó és felső határa:

1-10

Az összességében legelőnyösebb ajánlat kiválasztásának bírálati szempontja esetén a módszer ismertetése:

Az "1. A szakmai ajánlat minősége, kreativitása, gazdaságossága" esetében az Ajánlatkérő „sorbarendezés” elvével végzi a pontszámítást, azaz az Ajánlatkérő először a szakmai ajánlatokat minőség, kreativitás és gazdaságosság alapján sorba rendezi, majd a sorbarendezett ajánlatok esetében a helyezések pontszámokká való alakítása az „arányosítás” módszerével történik.

Egy helyezés kiosztása esetén minden első helyre sorolt ajánlat a maximális 10 pontot kapja.

Két helyezés kiosztása esetén az első helyezett(ek)nek sorolt, a szakmailag legjobb ajánlat(ok) kapja/kapják a maximális 10 pontot, míg a második helyezett(ek)nek sorolt, a szakmailag leggyengébb ajánlat(ok) 1 pontot kap(nak).

Kettőnél több helyezés kiosztása esetén, az első helyezett(ek)nek sorolt, a szakmailag legjobb ajánlat(ok) kapja/kapják a maximális 10 pontot, míg a legutolsó helyezett(ek)nek sorolt, a szakmailag leggyengébb ajánlat(ok) 1 pontot kap(nak). Az első és a legutolsó helyezés közötti, többi helyezés pontszámmá alakítása a hivatkozott arányosítás módszer szerint történik (két tizedes jegyre kerekítve).

A számítás képlete:

P= [(Avizsgált – Alegrosszabb) / (Alegjobb – Alegrosszabb) ]\*9 + 1

Alegjobb = 1 (a legelőnyösebb ajánlat tartalmi eleme, azaz 1. helyezés)

Alegrosszabb = a legelőnytelenebb ajánlat tartalmi eleme (a legutolsó helyezés sorszáma)

A "2. Ellenszolgáltatás mértéke" résszempont értékelése során az Ajánlatkérő, „fordított arányosítás” elvével végzi a pontszámítást, azaz a legalacsonyabb ellenszolgáltatás tartalmazó, nettó ajánlati ár (Alegjobb) kapja a maximális pontszámot (10 pont) a többi ajánlat a saját tartalmi elemére (Avizsgált) pedig a legkedvezőbb tartalmi elemhez képest arányosan kevesebb pontot kap (két tizedes jegyre kerekítve).

Képletben kifejezve: P=(Alegjobb/Avizsgált)\*9+ 1

P = a vizsgált ajánlati elem adott szempontra vonatkozó pontszáma

Alegjobb = a legelőnyösebb ajánlat tartalmi eleme

Avizsgált = a vizsgált ajánlat tartalmi eleme

A "3. Az elérni vállalt villanyszerelők száma", és a "4. Az együttműködő szervezetek száma" résszempontok értékelése során az Ajánlatkérő „egyenes arányosítás” elvével végzi a pontszámítást, azaz a legkedvezőbb vállalás (Alegjobb)(legtöbb elérést vállaló, vagy a legtöbb együttműködő szervezetet felmutató) kapja a maximális pontszámot (10 pont) a többi ajánlat a saját tartalmi elemére (Avizsgált) pedig a legkedvezőbb tartalmi elemhez képest arányosan kevesebb pontot kap (két tizedes jegyre kerekítve).

Képletben kifejezve: P=(Avizsgált/Alegjobb)\*9+ 1

P = a vizsgált ajánlati elem adott szempontra vonatkozó pontszáma

Alegjobb = a legelőnyösebb ajánlat tartalmi eleme

Avizsgált = a vizsgált ajánlat tartalmi eleme

**Az aláírt ajánlatot szkennelve, e-mail-en, 2017. június 15. napjának 14.00 órájáig (ajánlattételi határidő) kérjük megküldeni a b.kovacs@electro-coord.hu e-mail címre.** Az e-mail beérkezésről az Electro-Coord Magyarország Nonprofit Kft. igazolást küld az Ajánlattevőnek.

Az ajánlati táblázatot excel formátumban kérjük csatolni.

Az ajánlatkérő jelen eljárásban részajánlat-tételi lehetőséget nem biztosít.

Ár érvényesség:

Ajánlattevő az ajánlati árát az ajánlattételi határidőtől számítva 30 naptári napig köteles fenntartani, s erre nézve ajánlatában külön köteles nyilatkozni.

Fizetési feltételek:

Ajánlatkérő a számlán szereplő összeget banki átutalással teljesíti.

Fizetési határidő:

A számla keltétől számított 30 nap, kedvezőbb határidő adható.

A nem megfelelően kiállított számlát Megrendelő nem fogadja el, visszaküldi Vállalkozó részére; az ebből eredő fizetési késedelemért a Megrendelő felelősséget nem vállal.

Számlázási név és cím:

Electro-Coord Magyarország Nonprofit Kft.

1132 Budapest, Váci út 12., I/1

Minden árkedvezményt kérünk beépíteni az ajánlati árba.

Az ajánlatok elbírálása:

Az ajánlatok értékelését az Electro-Coord Magyarország Nonprofit Kft. zártkörűen végzi.

Ajánlatkérő a Ptk. 6:74.§ (2) bekezdése alapján fenntartja magának azt a jogot, hogy a legkedvezőbb ajánlatot tevővel a szerződés megkötését indokolás nélkül megtagadja, amely miatt az Ajánlattevő kárigényt semmilyen jogcímen nem érvényesíthet.

Az Ajánlatkérő a Ptk. 6:74.(3) bekezdése alapján ajánlati felhívását indokolás nélkül 2017. június 14. napjának 24. órájáig visszavonhatja, mely miatt az Ajánlattevők semmilyen jogcímen kártérítési igényt semmilyen jogcímen az Ajánlatkérővel szemben nem érvényesíthetnek. A felhívás visszavonására a felhívás közlésével azonos módon kerül sor.

Az ajánlatok elbírálásának határideje:

Az ajánlattételi határidőtől számítva 5 munkanapon belül.

Ajánlathoz csatolandó dokumentumok:

* Cégkivonat
* Aláírási címpéldány
* Az ajánlatot ismertető lap
* Ajánlati táblázat

Az ECM várja Önöktől a fentiekben meghatározott feltételek alapján teljesített árajánlatot.

Mellékletek: Az ajánlatot ismertető lap

Ajánlati táblázat (külön excel fájl)

**Az ajánlatot ismertető lap**

„Az izzó- és lámpa hulladékok, mint az elektromos és elektronikai berendezések alkategória hulladékainak szelektív gyűjtésével kapcsolatos társadalmi tudatosság növelése érdekében marketing, PR és online média kampány megvalósítása.„

Ajánlattevő neve:

Ajánlattevő székhelye:

1.A kampány leírása

2.Ajánlati ár meghatározása

Nettó ajánlati ár

(Az árajánlat kérés leírásában meghatározott paraméterek figyelembe vételével)

Felhívjuk a T. Ajánlattevők figyelmét, hogy az itt megadott nettó ajánlati árnak meg kell egyezni az ajánlati táblázatban megadott összesen értékkel!

3.Az elérni vállalt villanyszerelők száma:

4.Az együttműködő szervezetek száma:

Kapcsolattartó:

Telefon:

Fax:

Mobil:

E-mail:

Kelt: ………………….. , 2017. ……………… …..

………………………………………………

cégszerű aláírás